Куэд зыхуэфащэ, куэд къэзылэжь
* * *
Абы ущригъусэм деж узыхуэсакъыж зэпытщ — уощIэ ар зэрыцIыху къабзэр, зэрыгумащIэр, фэрыщIагъ лъэпкъ зэрыхэмылъыр. А фIагъхэр уэри къыбди- лъагъун хуейщ абы — арыншамэ пщIэ къыпхуищIынукъым, псэлъэгъуи къыбдэхъунукъым.
Сыхуэзэху къэс, согъэщIагъуэ абы хэлъ цIыхугъэмрэ бэшэчагъымрэ. Абы и гум темыхуэнур фэрыщIагъымрэ щхьэхуещагъэмрэщ, апхуэдэ гуэр къыбдилъэгъуа-къэ — и щIыб къызэрыпхуигъэзэнум шэч къытумыхьэ. Аращ абы и хьэлыр, къыдалъхуауэ, зэрысабий лъандэрэ зыхилъхьауэ. Ар хуейщ апхуэдэ хьэл, цIыхугъэ уэри пхэлъыну.
Зи гугъу сщIыр къэфцIыхуащ, дауи — ар Темыркъан Юрийщ.
СОКУРОВ Александр.
Темыркъанхэ я унагъуэр (ижьымкIэ къыщыщIэдзауэ): Владимир, абы и къуэ Сергей, я анэ Къардэн Блинэ, Женя (щысхэщ), Юрэ, Борис (щытхэщ). 1955 гъэ
* * *
Темыркъан Юрий деж сыщеджащ сэ. ИгъащIэкIэ сщыгъупщэнкъым ар къызэрысхуэупсар: «Зауэмрэ мамырыгъэмрэ» оперэр дзыхь къысхуищIащ. Абы и гулъытэ зэи сыщыщIакъым, аращ зи фIыщIэр дирижёр нэхъыщхьэ сызэрыхъуар — апхуэдэ Iэмал къызитащ абы.
ГЕРГИЕВ Валерий.
* * *
СэркIэ хьэкъщ симфоническэ эстрадэри, оперэри, балетри къэзыгъэIурыщIэф, а псоми я купщIэр къэзытIэщIыф дирижёр Iэзэ дыдэхэм Темыркъан Юрий зэращыщыр.
ГРИКУРОВ Эмиль.
* * *
ФыкIуэ Темыркъаным и концертым. Абы игъэбзэрабзэ музыкэм федаIуэмэ, фигу хэхъуэнущ, гурыщIэм фызэщIиIэтэнущ, дэрэжэгъуэ къывитынущ, фызэрыцIыхур, гъащIэр зэрылъапIэр нэхъри зыхэфщIэнущ.
ПОКРОВСКИЙ Борис.
* * *
Шэч хэлъкъым — и цIыхугъэкIи и гуащIэкIи ар щэджащэщ, псоми къахощ, егъэлеяуэ зэрыгуащIафIэри, зэрыакъылыфIэри, и гулъытэр зэрыгъунапкъэншэри псэкIэ зыхыбощIэ. Куэд дыдэ хузэфIэкIащ абы, зыхэмызагъэ щыIэкъым. Гъуазджэм и лэжьакIуэм хэлъын хуей фIагъ псори дыболъагъу абы. И теплъэ къудейми къеIуатэ абы и гуащIэр зэрыин дыдэр.
ТРЕТЬЯКОВ Виктор.
* * *
Америкэм сыкъызэрикIыжыххэу, пIалъэ къыхэзгъэкIакъым — Темыркъан Юрий и репетицэм сыкIуащ, занщIэуи къызгурыIуащ сэ нэгъуэщI дунейм сыкъызэрыщыхутар. Си гум щызу сыбэуащ абдежым. Сэ сынасыпыфIэщ абы ныбжьэгъу сызэрыхуэхъуам щхьэкIэ.
МАЦУЕВ Денис.
* * *
«Псэ узджынтахэр» спектакль гугъу дыдэщ — и зэхэлъыкIэкIи, и ухуэкIэкIи, и купщIэкIи. Ар зыхуэгъэувынкIэ хъунур Темыркъан Юрий хуэдэ дирижёр, режиссёр щэджащэрщ. Игъэуващ, къехъулIащ — аращ сэ шэч къызытезмыхьэр. Спектаклыр щагъэлъэгъуа япэ пщыхьэщхьэм гу зэрылъыстащи, абы щыджэгу псори щогуфIыкI Темыркъан Юрий хуэдэ унафэщI зэраIэм.
ХРЕННИКОВ Тихон.
